บัญชีกลางดี๊ด๊า งบตำบล5ล้าน เบิกจ่ายลื่นปรื๊ด
กรมบัญชีกลางแจงเบิกจ่ายตำบลละ 5 ล้านไหลลื่น หลังปลดล็อกขั้นตอนเบิกจ่าย
12 ก.พ. 2559

กรมบัญชีกลางแจงเบิกจ่ายตำบลละ 5 ล้านไหลลื่น หลังปลดล็อกขั้นตอนเบิกจ่าย
นายมนัส แจ่มเวหา อธิบดีกรมบัญชีกลาง เปิดเผยว่า การแก้ปัญหาการเบิกจ่ายงบลงทุนเร่งด่วนตำบลละ 5 ล้านบาทในช่วงที่ผ่านมา โดยการใช้เครื่องคอมพิวเตอร์ของคลังจังหวัดในการบันทึกการเบิกจ่าย และขยายเวลาทำงาน ส่งผลให้แต่ละจังหวัดมีการเบิกจ่ายเพิ่มขึ้น และคาดว่าการเบิกจ่ายเงินทั้งหมด 3.6 หมื่นล้านบาท จะหมดได้ภายในสิ้นเดือน มี.ค. 2559 ตามที่รัฐบาลกำหนดไว้
ทั้งนี้ จากการตรวจเยี่ยมสำนักงานคลังจังหวัดสุรินทร์ พบว่าก่อนมีมาตรการแก้ปัญหา ระหว่างวันที่ 1-15 ม.ค. 2559 มีการบันทึกข้อมูลในระบบเบิกจ่าย 321 โครงการ จำนวนเงิน 105 ล้านบาท แต่หลังจากมีมาตรการ ณ วันที่ 10 ก.พ. มีการบันทึกข้อมูลในระบบเบิกจ่าย 1,623 โครงการ เพิ่มขึ้น 1,302 โครงการ จำนวนเงิน 453 ล้านบาท เพิ่มขึ้น 348 ล้านบาท
นอกจากนี้ ยังได้เดินทางตรวจเยี่ยมสำนักงานคลังจังหวัดบุรีรัมย์ ที่มี 23 อำเภอ มีจำนวนโครงการรวม 3,019 โครงการ พบปัญหาเนื่องจากมีการเปลี่ยนแปลงรายการ ทำให้ได้รับการจัดสรรเงินล่าช้า และปัญหาการกำหนดราคากลาง สำนักงานคลังจังหวัดได้แก้ไขปัญหาโดยตั้งคณะทำงานเฉพาะกิจ รวมทั้งให้บริการในพื้นที่ทั้ง 23 อำเภอ ทำให้สามารถบันทึกโครงการในระบบได้เพิ่มขึ้นกว่า 1,480 โครงการ และก่อหนี้ผูกพันได้เพิ่มขึ้นกว่า 100 ล้านบาท